ประกาศธนาคารแห่งประเทศไทย ที่ สนช. 7/2561 เรื่อง หลักเกณฑ์การประกอบธุรกิจบริการเงินอิเล็กทรอนิกส์
ประกาศธนาคารแห่งประเทศไทย
ที่ สนช. ๗/๒๕๖๑
เรื่อง
หลักเกณฑ์การประกอบธุรกิจบริการเงินอิเล็กทรอนิกส์[๑]
 

๑. เหตุผลในการออกประกาศ
เนื่องจากการให้บริการเงินอิเล็กทรอนิกส์
มีลักษณะเป็นการรับเงินรับล่วงหน้ามาจากผู้ใช้บริการเพื่อนำไปชำระค่าสินค้า
ค่าบริการ หรือค่าอื่นใดแทนการชำระด้วยเงินสด ดังนั้น
การกำกับดูแลการให้บริการดังกล่าวจำเป็นต้องมีหลักเกณฑ์ในการกำกับดูแลเงินรับล่วงหน้าเพิ่มเติม
เพื่อให้ผู้ประกอบธุรกิจบริการเงินอิเล็กทรอนิกส์มีฐานะทางการเงินที่น่าเชื่อถือ
มีการบริหารความเสี่ยงและความปลอดภัยด้านระบบสารสนเทศในการประกอบธุรกิจที่มีประสิทธิภาพ
และมีการคุ้มครองผู้ใช้บริการ
ธนาคารแห่งประเทศไทยจึงกำหนดหลักเกณฑ์ให้ผู้ประกอบธุรกิจบริการเงินอิเล็กทรอนิกส์ถือปฏิบัติเพิ่มเติมนอกเหนือจากการปฏิบัติตามประกาศธนาคารแห่งประเทศไทยว่าด้วยหลักเกณฑ์ทั่วไปในการกำกับดูแลการประกอบธุรกิจบริการการชำระเงินภายใต้การกำกับ

๒. อำนาจตามกฎหมาย
อาศัยอำนาจตามความในมาตรา ๑๙ และมาตรา ๒๔
แห่งพระราชบัญญัติระบบการชำระเงิน พ.ศ. ๒๕๖๐
ธนาคารแห่งประเทศไทยกำหนดหลักเกณฑ์การประกอบธุรกิจบริการเงินอิเล็กทรอนิกส์ตามความในประกาศฉบับนี้

๓. ขอบเขตการบังคับใช้
ประกาศฉบับนี้ให้ใช้บังคับกับผู้ประกอบธุรกิจบริการเงินอิเล็กทรอนิกส์ภายใต้การกำกับตามกฎหมายว่าด้วยระบบการชำระเงิน

๔. เนื้อหา
๔.๑ นิยาม
ในประกาศฉบับนี้
เงินอิเล็กทรอนิกส์ หมายความว่า
บัตรอิเล็กทรอนิกส์ที่ผู้ประกอบธุรกิจออกให้แก่ผู้ใช้บริการซึ่งจะระบุชื่อหรือไม่ก็ตาม
โดยมีการชำระเงินให้แก่ผู้ประกอบธุรกิจไว้ล่วงหน้าเพื่อนำไปใช้ชำระค่าสินค้า
ค่าบริการ หรือค่าอื่นใดแทนการชำระด้วยเงินสด
และได้มีการบันทึกมูลค่าหรือจำนวนเงินที่ชำระไว้ล่วงหน้า
บัตรอิเล็กทรอนิกส์ หมายความว่า บัตรอิเล็กทรอนิกส์ตามประมวลกฎหมายอาญา
ผู้ประกอบธุรกิจบริการเงินอิเล็กทรอนิกส์ หมายความว่า
ผู้ประกอบธุรกิจที่ได้รับอนุญาตหรือขึ้นทะเบียนให้ประกอบธุรกิจบริการเงินอิเล็กทรอนิกส์ภายใต้การกำกับ
ตามกฎหมายว่าด้วยระบบการชำระเงิน
สถาบันการเงิน หมายความว่า สถาบันการเงินตามกฎหมายว่าด้วยธุรกิจสถาบันการเงิน
ธนาคารพาณิชย์ หมายความว่า
ธนาคารพาณิชย์ตามกฎหมายว่าด้วยธุรกิจสถาบันการเงิน
สถาบันการเงินเฉพาะกิจ หมายความว่า
สถาบันการเงินเฉพาะกิจตามกฎหมายว่าด้วยธุรกิจสถาบันการเงิน
รัฐวิสาหกิจ หมายความว่า รัฐวิสาหกิจที่มีกฎหมายเฉพาะจัดตั้งขึ้น
อำนาจควบคุมกิจการ หมายความว่า
การมีความสัมพันธ์ในลักษณะใดลักษณะหนึ่งดังนี้
๑) การถือหุ้นที่มีสิทธิออกเสียงในบริษัทเกินกว่าร้อยละ ๕๐
ของจำนวนสิทธิออกเสียงทั้งหมดของบริษัทนั้น
โดยรวมถึงการถือหุ้นที่มีสิทธิออกเสียงในบริษัทของคู่สมรส
บุตรหรือบุตรบุญธรรมที่ยังไม่บรรลุนิติภาวะด้วย
๒)
การมีอำนาจควบคุมคะแนนเสียงส่วนใหญ่ในที่ประชุมผู้ถือหุ้นของบริษัท
โดยรวมถึงการมีอำนาจควบคุมคะแนนเสียงส่วนใหญ่ในที่ประชุมผู้ถือหุ้นของบริษัทของคู่สมรส
บุตร หรือบุตรบุญธรรมที่ยังไม่บรรลุนิติภาวะด้วย
ธปท. หมายความว่า ธนาคารแห่งประเทศไทยตามกฎหมายว่าด้วยธนาคารแห่งประเทศไทย
รัฐมนตรี หมายความว่า รัฐมนตรีว่าการกระทรวงการคลัง
๔.๒ หลักเกณฑ์การประกอบธุรกิจบริการเงินอิเล็กทรอนิกส์
ผู้ประกอบธุรกิจบริการเงินอิเล็กทรอนิกส์ต้องปฏิบัติตามหลักเกณฑ์
ดังต่อไปนี้
๔.๒.๑ การให้บริการต้องไม่มีลักษณะเป็นการให้สินเชื่อ
๔.๒.๒
การให้บริการเงินอิเล็กทรอนิกส์ต้องบันทึกมูลค่าเป็นเงินสกุลบาท
หรือเงินสกุลต่างประเทศ
๔.๒.๓
จัดทำบัญชีเงินรับล่วงหน้าที่ได้รับจากผู้ใช้บริการแยกไว้ต่างหากจากบัญชีอื่นของผู้ประกอบธุรกิจบริการเงินอิเล็กทรอนิกส์
และจัดทำข้อมูลให้มีความถูกต้องและเป็นปัจจุบันอยู่เสมอโดยต้องจัดทำบัญชีเงินรับล่วงหน้าที่ได้รับจากผู้ใช้บริการแยกแต่ละราย
รวมทั้งแสดงบัญชีเงินรับล่วงหน้าไว้ในงบการเงินต่างหากให้ชัดเจน
หรือแสดงไว้ในหมายเหตุประกอบงบการเงินให้ชัดเจนก็ได้
๔.๒.๔ การเก็บรักษาเงินรับล่วงหน้าที่ได้รับจากผู้ใช้บริการต้องแยกไว้ต่างหากจากเงินทุนหมุนเวียนอื่นของผู้ประกอบธุรกิจบริการเงินอิเล็กทรอนิกส์
และให้ฝากไว้ที่ธนาคารพาณิชย์หรือสถาบันการเงินเฉพาะกิจ ณ
เวลาใดเวลาหนึ่งไม่น้อยกว่ายอดคงค้างของเงินรับล่วงหน้า
โดยเปิดบัญชีเงินฝากธนาคารแยกต่างหากจากบัญชีเงินฝากอื่น ๆ ของผู้ประกอบธุรกิจบริการเงินอิเล็กทรอนิกส์ซึ่งต้องปราศจากภาระผูกพัน
และใช้สำหรับการชำระบัญชีอันเนื่องมาจากการให้บริการเงินอิเล็กทรอนิกส์เท่านั้น
นอกจากนี้
การเปิดบัญชีเงินฝากสำหรับใช้ในการเก็บรักษาเงินรับล่วงหน้าข้างต้นนั้นผู้ประกอบธุรกิจบริการเงินอิเล็กทรอนิกส์
จะต้องระบุชื่อบัญชีเงินฝากให้ชัดเจนว่าเป็นบัญชีเงินฝากที่เปิดไว้เพื่อเก็บรักษาเงินรับล่วงหน้าของผู้ประกอบธุรกิจบริการเงินอิเล็กทรอนิกส์
เพื่อประโยชน์ในการคุ้มครองเงินรับล่วงหน้าตามกฎหมายว่าด้วยระบบการชำระเงิน
กรณีผู้ประกอบธุรกิจบริการเงินอิเล็กทรอนิกส์เป็นธนาคารพาณิชย์
หรือสถาบันการเงินเฉพาะกิจ อาจเก็บรักษาเงินรับล่วงหน้าไว้ที่สถาบันตนเองก็ได้
โดยแยกออกจากทรัพย์สินของตนและไม่อาจนำไปใช้เพื่อการอื่นใดได้
๔.๒.๕
ส่วนของผู้ถือหุ้นไม่ต่ำกว่าทุนจดทะเบียนซึ่งชำระแล้วตามที่กฎหมายกำหนดโดยให้คำนวณ
ณ วันสิ้นไตรมาส พร้อมจัดทำรายงานส่ง ธปท. ภายใน ๓๐ วันนับแต่วันสิ้นไตรมาสตามหลักเกณฑ์วิธีการคำนวณและเงื่อนไขที่ ธปท.
กำหนดตามแบบรายงานแนบท้ายประกาศนี้
กรณีส่วนของผู้ถือหุ้นต่ำกว่าทุนจดทะเบียนซึ่งชำระแล้วตามที่กฎหมายกำหนด
ธปท. จะพิจารณาลงโทษปรับ และหรือจะสั่งการเป็นรายกรณี เพื่อป้องกันความเสียหายที่อาจส่งผลกระทบต่อผู้ใช้บริการและสาธารณชน
หรือเพื่อให้ผู้ประกอบธุรกิจบริการเงินอิเล็กทรอนิกส์
มีการปรับปรุงหรือแก้ไขฐานะทางการเงินให้เป็นไปตามหลักเกณฑ์
นอกจากนี้
เพื่อดูแลฐานะทางการเงินของผู้ประกอบธุรกิจบริการเงินอิเล็กทรอนิกส์ ให้มีความมั่นคงน่าเชื่อถือ
รวมถึงป้องกันผลกระทบต่อผู้ใช้บริการ ธปท.
เห็นควรกำหนดมาตรการในการกำกับดูแลกรณีผู้ประกอบธุรกิจบริการเงินอิเล็กทรอนิกส์มีส่วนของผู้ถือหุ้นต่ำกว่าทุนจดทะเบียนซึ่งชำระแล้วตามที่กฎหมายกำหนด
ผู้ประกอบธุรกิจบริการเงินอิเล็กทรอนิกส์ต้องดำเนินการ ดังต่อไปนี้
(๑)
เมื่อส่วนของผู้ถือหุ้นต่ำกว่าทุนจดทะเบียนซึ่งชำระแล้วตามที่กฎหมายกำหนด
ให้ผู้ประกอบธุรกิจบริการเงินอิเล็กทรอนิกส์มีหนังสือชี้แจงเหตุผลต่อ ธปท.
ถึงสาเหตุที่เกิดขึ้นและแนวทางการแก้ไขภายใน ๓๐ วันนับแต่วันสิ้นไตรมาส ทั้งนี้ ธปท. อาจสั่งการให้ผู้ประกอบธุรกิจบริการเงินอิเล็กทรอนิกส์จัดทำแผนการปรับปรุงหรือแก้ไขฐานะและผลการดำเนินงาน
พร้อมกำหนดเงื่อนไขอื่นด้วยก็ได้
(๒) เมื่อส่วนของผู้ถือหุ้นต่ำกว่าร้อยละ ๗๕
ของทุนจดทะเบียนซึ่งชำระแล้วตามที่กฎหมายกำหนด ธปท.
จะพิจารณาสั่งการให้ผู้ประกอบธุรกิจบริการเงินอิเล็กทรอนิกส์จัดทำแผนการปรับปรุงหรือแก้ไขฐานะและผลการดำเนินงานภายใน
๓๐ วันนับแต่วันสิ้นไตรมาสพร้อมเสนอแผนการดังกล่าวต่อ ธปท. เพื่อให้ความเห็นชอบ ทั้งนี้ ธปท.
อาจพิจารณาสั่งการเพิ่มเติมหรือกำหนดหลักเกณฑ์หรือเงื่อนไขอื่นไว้ด้วยก็ได้
ในกรณีที่ผู้ประกอบธุรกิจบริการเงินอิเล็กทรอนิกส์ไม่จัดทำแผนแก้ไขฐานะหรือแผนไม่ได้รับความเห็นชอบจาก
ธปท. หรือไม่สามารถดำเนินการตามแผนหรือปฏิบัติตามเงื่อนไขที่ ธปท. กำหนด ธปท.
จะพิจารณาสั่งการให้ผู้ประกอบธุรกิจบริการเงินอิเล็กทรอนิกส์ดำเนินการอย่างหนึ่งอย่างใดตามที่เห็นสมควร
ภายในระยะเวลาที่กำหนด
(๓) เมื่อส่วนของผู้ถือหุ้นต่ำกว่าร้อยละ ๕๐
ของทุนจดทะเบียนซึ่งชำระแล้วตามที่กฎหมายกำหนด ธปท.
อาจพิจารณาสั่งระงับการให้บริการทั้งหมดหรือบางส่วนเป็นการชั่วคราวในกรณีที่ ธปท.
พิจารณาเห็นว่าผู้ประกอบธุรกิจบริการเงินอิเล็กทรอนิกส์มีฐานะทางการเงินหรือมีการดำเนินงานที่อาจก่อให้เกิดความเสียหายแก่ประชาชน
หรือระบบการชำระเงินโดยรวมของประเทศ ธปท. จะเสนอรัฐมนตรีพิจารณาเพิกถอนใบอนุญาต
สำหรับผู้ประกอบธุรกิจบริการเงินอิเล็กทรอนิกส์ที่ขึ้นทะเบียน
ให้ได้รับยกเว้นไม่ต้องปฏิบัติตามหลักเกณฑ์ในข้อนี้
๔.๒.๖ กำหนดมูลค่าสูงสุดของเงินอิเล็กทรอนิกส์ที่สามารถใช้ได้ต่อบัตรหรือต่อบัญชีโดยต้องพิจารณาตามความเหมาะสมของผู้ใช้บริการและต้องมีการบริหารความเสี่ยงที่ดี
๔.๒.๗ จัดให้มีระบบ
กระบวนการหรือเครื่องมือการลงทะเบียนหรือวิธีการอื่นใดในการใช้บริการเงินอิเล็กทรอนิกส์
เพื่อดูแลผู้ใช้บริการและจำกัดความเสียหายขั้นสูงของมูลค่าเงินอิเล็กทรอนิกส์
หากเกิดกรณีบัตรสูญหายหรือถูกขโมย เมื่อผู้ใช้บริการร้องขอ โดยผู้ประกอบธุรกิจบริการเงินอิเล็กทรอนิกส์ต้องชี้แจงระเบียบ
หลักเกณฑ์ วิธีการ และเงื่อนไขดังกล่าวให้ผู้ใช้บริการทราบล่วงหน้า
๔.๒.๘
เปิดเผยหลักเกณฑ์และเงื่อนไขในการขอแลกเงินคืนให้ผู้ใช้บริการทราบ
และหากการขอแลกเงินคืนเป็นไปตามหลักเกณฑ์และเงื่อนไขแล้ว
ผู้ประกอบธุรกิจบริการเงินอิเล็กทรอนิกส์จะต้องจัดให้มีการคืนเงินภายใน
๑๕ วันนับแต่วันที่ผู้ใช้บริการได้ดำเนินการขอแลกเงินคืน
๔.๒.๙ จัดให้มีวิธีการที่ผู้ใช้บริการสามารถตรวจสอบยอดเงินคงเหลือ
วันหมดอายุและแจ้งวิธีการดังกล่าวให้ผู้ใช้บริการทราบ
๔.๒.๑๐
จัดให้มีระบบงานที่สามารถป้องกันไม่ให้ผู้ใช้บริการโอนเงินระหว่างกันโดยไม่ผ่านระบบของผู้ประกอบธุรกิจบริการเงินอิเล็กทรอนิกส์
๔.๒.๑๑ การประกอบธุรกิจอื่นเพิ่มเติม
นอกเหนือจากการประกอบธุรกิจบริการเงินอิเล็กทรอนิกส์
สามารถทำได้เฉพาะธุรกิจดังต่อไปนี้เท่านั้น
(๑)
ธุรกิจที่บางส่วนหรือทั้งหมดเกี่ยวกับหรือเนื่องจากการบริการเงินอิเล็กทรอนิกส์
โดยหากธุรกิจดังกล่าวเป็นธุรกิจระบบการชำระเงินหรือบริการการชำระเงินภายใต้การกำกับประเภทอื่น
ให้ดำเนินการขอขึ้นทะเบียนหรือขออนุญาต แล้วแต่กรณี
(๒)
ธุรกิจอื่นที่สนับสนุนธุรกิจระบบหรือบริการการชำระเงินภายใต้การกำกับตราบเท่าที่ไม่ก่อให้เกิดความเสี่ยงอันจะกระทบต่อการดำเนินธุรกิจหลัก
และเงินที่ได้รับล่วงหน้าจากผู้ใช้บริการ
ทั้งนี้
หากผู้ประกอบธุรกิจบริการเงินอิเล็กทรอนิกส์ประสงค์จะประกอบธุรกิจตามข้อ (๑)
และหรือข้อ (๒) ต้องขออนุญาตเป็นรายกรณี โดยชี้แจงหลักการ เหตุผล
และการประเมินความเสี่ยงต่าง ๆ ที่เกี่ยวข้อง
พร้อมจัดส่งข้อมูลและเอกสารประกอบการพิจารณาให้ ธปท. โดย ธปท. จะพิจารณาภายใน ๔๕
วันทำการนับแต่วันที่ได้รับคำขอและเอกสารถูกต้องครบถ้วน อย่างไรก็ตาม ธปท.
อาจพิจารณาอนุญาตหรือไม่ก็ได้ หรืออาจพิจารณาอนุญาตโดยกำหนดเงื่อนไขใด ๆ
ไว้เป็นรายกรณีด้วยก็ได้ หรือสั่งระงับเป็นการชั่วคราว
หรือเพิกถอนการอนุญาตในภายหลังด้วยก็ได้
หากพบว่ามีการดำเนินการที่ไม่เป็นไปตามข้อเท็จจริงที่แจ้งเพื่อขออนุญาตหรือไม่ปฏิบัติตามเงื่อนไขที่
ธปท. กำหนด
สำหรับผู้ประกอบธุรกิจบริการเงินอิเล็กทรอนิกส์ที่ขึ้นทะเบียนให้ได้รับยกเว้นไม่ต้องปฏิบัติตามหลักเกณฑ์ในข้อนี้
๔.๒.๑๒ ในกรณีที่ผู้ประกอบธุรกิจบริการเงินอิเล็กทรอนิกส์จะมีการเปลี่ยนแปลงอำนาจควบคุมกิจการ
เช่น
ผู้ถือหุ้นมีความประสงค์ขายหุ้นที่มีสิทธิออกเสียงในบริษัทจนทำให้มีการถือหุ้นที่ทำให้มีบุคคลอื่นมีสิทธิออกเสียงในบริษัทเกินกว่าร้อยละ
๕๐ ของจำนวนสิทธิออกเสียงทั้งหมด เป็นต้น ผู้ประกอบธุรกิจบริการเงินอิเล็กทรอนิกส์จะต้องขอความเห็นชอบจาก
ธปท. ก่อนดำเนินการเป็นหนังสือ หรือโดยวิธีการทางอิเล็กทรอนิกส์ตามที่กำหนด
โดยต้องชี้แจงรายละเอียดการประเมินผลกระทบ และความเสี่ยงที่อาจจะเกิดขึ้น
พร้อมจัดส่งข้อมูลและเอกสารประกอบ โดย ธปท. จะพิจารณาภายใน ๔๕ วันทำการนับแต่วันที่ได้รับคำขอและเอกสารถูกต้องครบถ้วน
ทั้งนี้ ธปท. อาจพิจารณาให้ความเห็นชอบหรือไม่ก็ได้
หรืออาจพิจารณาให้ความเห็นชอบโดยกำหนดเงื่อนไขใด ๆ ไว้เป็นรายกรณีด้วยก็ได้
หรือสั่งระงับเป็นการชั่วคราว หรือเพิกถอนความเห็นชอบในภายหลังด้วยก็ได้
หากพบว่ามีการดำเนินการที่ไม่เป็นไปตามข้อเท็จจริงที่แจ้งไว้ต่อ ธปท.
หรือไม่ปฏิบัติตามเงื่อนไขที่ ธปท. กำหนด
สำหรับผู้ประกอบธุรกิจบริการเงินอิเล็กทรอนิกส์ที่ขึ้นทะเบียน
ให้ได้รับยกเว้นไม่ต้องปฏิบัติตามหลักเกณฑ์ในข้อนี้
๔.๓ การยกเว้นหลักเกณฑ์เฉพาะในการกำกับดูแล สำหรับสถาบันการเงิน
สถาบันการเงินเฉพาะกิจ และรัฐวิสาหกิจ
เนื่องจากมีกฎหมายในการกำกับดูแลเป็นการเฉพาะแล้ว
ผู้ประกอบธุรกิจบริการเงินอิเล็กทรอนิกส์ที่เป็นสถาบันการเงิน
สถาบันการเงินเฉพาะกิจและรัฐวิสาหกิจ
ให้ได้รับการยกเว้นไม่ต้องปฏิบัติตามหลักเกณฑ์ ดังต่อไปนี้
(๑) การมีส่วนของผู้ถือหุ้นไม่ต่ำกว่าทุนจดทะเบียนซึ่งชำระแล้วตามที่กฎหมายกำหนดตามข้อ
๔.๒.๕
(๒) การประกอบธุรกิจอื่นเพิ่มเติม
นอกเหนือจากการประกอบธุรกิจบริการเงินอิเล็กทรอนิกส์ ตามข้อ ๔.๒.๑๑
(๓) การเปลี่ยนแปลงอำนาจควบคุมกิจการ ตามข้อ ๔.๒.๑๒
๔.๔ การผ่อนผันการปฏิบัติตามหลักเกณฑ์
ในกรณีที่ผู้ประกอบธุรกิจบริการเงินอิเล็กทรอนิกส์ไม่สามารถปฏิบัติตามหลักเกณฑ์ที่กำหนดตามประกาศฉบับนี้
โดยมีเหตุจำเป็นหรือพฤติการณ์พิเศษ
ซึ่งอาจส่งผลกระทบในการให้บริการอย่างต่อเนื่องหรือต่อความน่าเชื่อถือของบริการเงินอิเล็กทรอนิกส์
ผู้ประกอบธุรกิจบริการเงินอิเล็กทรอนิกส์สามารถยื่นขอผ่อนผันการปฏิบัติตามหลักเกณฑ์ดังกล่าว
พร้อมชี้แจงเหตุผลและความจำเป็นต่อ ธปท.
เป็นหนังสือหรือโดยวิธีการทางอิเล็กทรอนิกส์ตามที่กำหนดโดย ธปท.
อาจจะพิจารณาอนุญาตหรือไม่ก็ได้ หรือกำหนดเงื่อนไขใด ๆ
ให้ถือปฏิบัติเพิ่มเติมด้วยก็ได้

๕. บทเฉพาะกาล
ผู้ซึ่งประกอบกิจการบริการเงินอิเล็กทรอนิกส์อยู่ก่อนวันที่ประกาศนี้มีผลใช้บังคับ
หากมีส่วนของผู้ถือหุ้นต่ำกว่าทุนจดทะเบียนซึ่งชำระแล้วตามที่กฎหมายกำหนดตามข้อ ๔.๒.๕
ให้ได้รับการยกเว้นการปฏิบัติตามหลักเกณฑ์ดังกล่าว แต่ทั้งนี้
ต้องดำเนินการให้เป็นไปตามหลักเกณฑ์ดังกล่าวภายใน ๖๐ วันนับแต่วันที่ได้รับอนุญาต

๖. วันเริ่มต้นบังคับใช้
ประกาศนี้ให้ใช้บังคับตั้งแต่วันที่ ๑๖ เมษายน ๒๕๖๑ เป็นต้นไป


ประกาศ ณ วันที่ ๑๖ เมษายน พ.ศ. ๒๕๖๑
ฤชุกร สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย
[เอกสารแนบท้าย]

๑. รายงานส่วนของผู้ถือหุ้น

(ดูข้อมูลจากภาพกฎหมาย)






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๖๒/๑๗ เมษายน ๒๕๖๑